2020. gada 30. oktobrī Rīkojums Nr. 621

Rīgā (prot. Nr. 65 5. §)

**Par nekustamā īpašuma objekta iekļaušanu nacionālās sporta bāzes "Liepājas Olimpiskais centrs" sastāvā**

1. Ministru kabinets (adrese – Brīvības bulvāris 36, Rīga, LV-1520) ir izskatījis sabiedrības ar ierobežotu atbildību "Liepājas Olimpiskais centrs" (adrese – Brīvības iela 39, Liepāja, LV-3401, reģistrācijas Nr. 42103030247) 2019. gada 10. maija iesniegumu Nr. 1583/2.1.3 (papildināts 2019. gada 25. novembrī un 2020. gada 3. janvārī) par papildu nekustamā īpašuma "Liepājas Olimpiskā centra Tenisa halle" iekļaušanu nacionālās sporta bāzes "Liepājas Olimpiskais centrs" sastāvā.

2. Pēc šā rīkojuma 1. punktā minētā iesnieguma izskatīšanas Ministru kabinets konstatē:

2.1. ar Ministru kabineta 2010. gada 30. decembra rīkojumu Nr. 794 "Par nacionālās sporta bāzes statusa piešķiršanu Liepājas Olimpiskajam centram" Liepājas Olimpiskajam centram piešķirts nacionālās sporta bāzes statuss, nosakot, ka Liepājas Olimpiskais centrs sastāv no zemes vienības (zemes vienības kadastra apzīmējums 1700 021 0205) 13472 m2 platībā un trim būvēm (būvju kadastra apzīmējumi 1700 021 0204 001, 1700 021 0205 001 un 1700 021 0205 002);

2.2. Liepājas Olimpiskais centrs ir ierakstīts Liepājas pilsētas zemesgrāmatas nodalījumā Nr. 5351 uz sabiedrības ar ierobežotu atbildību "Liepājas Olimpiskais centrs" vārda;

2.3. ar Ministru kabineta 2019. gada 11. jūnija rīkojumu Nr. 280 "Par nekustamā īpašuma objektu iekļaušanu nacionālās sporta bāzes "Liepājas Olimpiskais centrs" sastāvā" nacionālās sporta bāzes "Liepājas Olimpiskais centrs" nekustamā īpašuma sastāvs papildināts ar nekustamo īpašumu "Liepājas Olimpiskā centra vieglatlētikas manēža" (nekustamā īpašuma kadastra Nr. 1700 021 0304) – zemes vienību (zemes vienības kadastra apzīmējums 1700 021 0303) 8872 m2 platībā un būvi (vieglatlētikas manēža) (būves kadastra apzīmējums 1700 021 0295 003) – Brīvības ielā 55, Liepājā;

2.4. Liepājas Olimpiskā centra vieglatlētikas manēža ierakstīta Liepājas pilsētas zemesgrāmatas nodalījumā Nr. 100000576093 uz sabiedrības ar ierobežotu atbildību "Liepājas Olimpiskais centrs" vārda;

2.5. saskaņā ar likuma "Par nacionālās sporta bāzes statusu" 4. pantu nacionālā sporta bāze ir speciāla sporta vajadzībām celta vai piemērota būve, kā arī vide (piemēram, laukumi, celiņi sporta nodarbībām, veselības takas), kurai neatkarīgi no tā, kā īpašumā šī būve vai vide atrodas, šajā likumā noteiktajā kārtībā piešķirts nacionālās sporta bāzes statuss;

2.6. Liepājas Olimpiskais centrs savas funkcijas sporta jomā var nodrošināt tikai tad, ja tā sastāvā ir atbilstošas būves, kas tieši vai pastarpināti nodrošina minēto funkciju īstenošanu;

2.7. nekustamais īpašums "Liepājas Olimpiskā centra Tenisa halle" ir daļa no nacionālās sporta bāzes "Liepājas Olimpiskais centrs" pārvaldītā sporta kompleksa;

2.8. nacionālās sporta bāzes "Liepājas Olimpiskais centrs" sastāva papildināšana ar nekustamo īpašumu "Liepājas Olimpiskā centra Tenisa halle" nemaina lēmuma būtību par nacionālās sporta bāzes statusa piešķiršanu Liepājas Olimpiskajam centram;

2.9. saskaņā ar likuma "Par nacionālās sporta bāzes statusu" 6. panta 3.1 daļu Latvijas Nacionālā sporta padome 2020. gada 17. jūnija sēdē (prot. Nr. 2 6. § 6.2. apakšpunkts) ir atbalstījusi nacionālās sporta bāzes statusa piešķiršanu Liepājas Olimpiskā centra Tenisa hallei (adrese – Liedaga iela 7, Liepāja,
LV-3401);

2.10. saskaņā ar likuma "Par nacionālās sporta bāzes statusu" 6. panta ceturto daļu rīkojumu par nacionālās sporta bāzes statusa piešķiršanu izdod Ministru kabinets;

2.11. saskaņā ar Administratīvā procesa likuma 87. panta pirmās daļas 1. punktu tajā pašā lietā administratīvo procesu var uzsākt no jauna uz adresāta iesnieguma pamata, ja ir mainījušies lietas faktiskie apstākļi, kuri bija par pamatu lēmuma pieņemšanai;

2.12. pēc Ministru kabineta 2010. gada 30. decembra rīkojuma Nr. 794 "Par nacionālās sporta bāzes statusa piešķiršanu Liepājas Olimpiskajam centram" un Ministru kabineta 2019. gada 11. jūnija rīkojuma Nr. 280 "Par nekustamā īpašuma objektu iekļaušanu nacionālās sporta bāzes "Liepājas Olimpiskais centrs" sastāvā" izdošanas ir mainījušies lietas faktiskie apstākļi. Par faktisko apstākļu maiņu uzskatāma sabiedrības ar ierobežotu atbildību "Liepājas Olimpiskais centrs" 2019. gada 10. maija iesniegumā Nr. 1583/2.1.3 (papildināts 2019. gada 25. novembrī un 2020. gada 3. janvārī) norādītā informācija par nekustamā īpašuma "Liepājas Olimpiskā centra Tenisa halle" saistību ar nacionālās sporta bāzes "Liepājas Olimpiskais centrs" darbības nodrošināšanu.

3. Ievērojot minētos apsvērumus un pamatojoties uz likuma "Par nacionālās sporta bāzes statusu" 4. pantu, 6. panta ceturto daļu un Administratīvā procesa likuma 67. pantu un 87. panta pirmās daļas 1. punktu, Ministru kabinets nolemj papildināt nacionālās sporta bāzes "Liepājas Olimpiskais centrs" sastāvu ar nekustamo īpašumu (nekustamā īpašuma kadastra Nr. 1700 043 0157) – zemes vienību (zemes vienības kadastra apzīmējums 1700 043 0156) 20135 m2 platībā un piecām būvēm – slēgtiem tenisa kortiem (būves kadastra apzīmējums 1700 043 0079 005), tenisa āra laukumiem (būves kadastra apzīmējums 1700 043 0079 008), tenisa iesildīšanās laukumu (būves kadastra apzīmējums 1700 043 0079 009), pludmales volejbola laukumiem (būves kadastra apzīmējums 1700 043 0079 010) un autostāvvietu (būves kadastra apzīmējums 1700 043 0079 011) – Liedaga ielā 7, Liepājā. Nekustamais īpašums ierakstīts Liepājas pilsētas zemesgrāmatas nodalījumā Nr. 100000588986 (kadastra Nr. 1700 043 0157) uz sabiedrības ar ierobežotu atbildību "Liepājas Olimpiskais centrs" (adrese – Brīvības iela 39, Liepāja, LV-3401, reģistrācijas Nr. 42103030247) vārda.

4. Šo rīkojumu saskaņā ar Administratīvā procesa likuma 76. panta otro daļu, 188. panta otro daļu un 189. panta pirmo daļu var pārsūdzēt Administratīvajā rajona tiesā mēneša laikā pēc šā rīkojuma publicēšanas oficiālajā izdevumā "Latvijas Vēstnesis".

Ministru prezidents A. K. Kariņš

Izglītības un zinātnes ministre I. Šuplinska